**ՏԵՂԵԿԱՆՔ-ՀԻՄՆԱՎՈՐՈՒՄ**

**ՉԱՐԵՆՑԱՎԱՆԻ ՔԱՂԱՔԱՅԻՆ ԶԲՈՍԱՅԳԻՆ ՎԼԱԴԻՄԻՐ ԱՎԵՏԻՍՅԱՆԻ**

**ԱՆՎԱՄԲ ԱՆՎԱՆԱԿՈՉԵԼՈՒ ՄԱՍԻՆ ՉԱՐԵՆՑԱՎԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

Չարենցավան համայնքի ղեկավար Հակոբ Շահգալդյանը առաջարկ է ներկայացրել Չարենցավան քաղաքի քաղաքային զբոսայգին «Վլադիմիր Ավետիսյանի անվամբ» անվանակոչելու վերաբերյալ:

Վլադիմիր Գառնիկի Ավետիսյանը ծնվել է 1931 թվականի փետրվարի 16-ին Սոլակ գյուղում։ Ավարտել է գյուղի միջնակարգ դպրոցը։ 1948-1952թթ. սովորել և ավարտել է Երևանի Ալ. Թամանյանի անվան շինարարական տեխնիկումը։ Ծառայել է խորհրդային բանակում։

1972-1987 թվականներին ստանձնել է Չարենցավանի քաղաքային խորհրդի գործկոմի նախագահի պաշտոնը։ Վլադիմիր Ավետիսյանի պաշտոնավարման տարիները եղել են Չարենցավանի բոլոր ժամանակների ամենածաղկուն տարիները։ Մեկը մյուսի հետևից կառուցվել են նոր գործարաններ, մշակութային և մարզական կառույցներ ինչպիսիք են՝ քաղաքային մարզադպրոցը, մարզադաշտը, երաժշտական դպրոցը, պատկերասրահը, 4-րդ և 5-րդ դպրոցները, թվով 6 մանկապարտեզները, տեխնիկումը, հիվանդանոցը, ատամնաբուժարանը, քաղաքային պոլիկլինիկան, երկաթուղային կայարանը, Չարենցավանի համայնքապետարանի շենքը և Չարենցավան քաղաքի խորհրդանիշը՝ Վերածնունդ հուշահամալիրը՝ Գանգրահեր տղայի արձանով, քաղաքային զբոսայգին, Եղիշե Չարենցի հուշասրահը, կինոթատրոնի շենքը, դպրոցականների տունը, պատանի տեխնիկների կայանը, հրապարակի շատրվանը, լողավազաները և այլ նշանավոր կառույցներ։ Նրա պաշտոնավարման տարիներին լայն թափ էր ստացել բնակարանային շինարարությունը (3-րդ թաղամասի մի մասը, 1-ին Ա, 4-րդ. 5-րդ. 6-րդ թաղամասերը, միկրոշրջանը)։

Չարենցավան քաղաքի զարգացման, բարգավաճման գործում ունեցած նշանակալի ավանդի, երկարամյա և արդյունավետ աշխատանքի, նշանակալի ձեռքբերումների համար պարգևատրվել է պատվոգրերով և արժանացել Չարենացավանի պատվավոր քաղաքացու կոչմանը։

Հիմք ընդունելով վերոգրյալը և ղեկավարվելով «Տեղական ինքնակառավարման մասին» օրենքի 18-րդ հոդվածի 1-ին մասի 22-րդ կետիը քննարկման է ներկայացվում «Չարենցավանի քաղաքային զբոսայգին Վլադիմիր Ավետիսյանի անվամբ անվանակոչելու մասին» որոշման նախագիծը:

Իրավական ակտի ընդունման կապակցությամբ այլ իրավական ակտերի ընդունման անհրաժեշտության մասին.

Ավագանու որոշման ընդունման կապակցությամբ այլ իրավական ակտերի ընդունման անհրաժեշտություն չի առաջացնում:

Իրավական ակտի ընդունման կապակցությամբ բյուջեում եկամուտների և ծախսերի ավելացման կամ նվազեցման մասին.

Նախագծի ընդունման կապակցությամբ Չարենցավան համայնքի բյուջեում էական ծախսերի փոփոխություն չի նախատեսվում:

**ՀԱՄԱՅՆՔԻ ՂԵԿԱՎԱՐ` Հ. ՇԱՀԳԱԼԴՅԱՆ**